Han siger ikke folk imod, der kalder ham den største nordjyske sportsstjerne nogensinde. 22 verdensmesterskaber på 25 år blev det til, men i kulissen og garagerne rundt omkring på de europæiske speedway-baner var der intern fnidder og fjendskab. Det er dokumenteret ved flere lejligheder, men i TV2 Nords podcast, Tredje Halvleg, løfter Hans Nielsen sløret for nye sider af dramaet. - Det var en hård tid, siger Hans Nielsen, der følte sig som Palle alene i verden trods protester til forbundet mod landstræner Ole Olsen. Erik Gundersen vandt først, men Hans Nielsen vandt mest, da de to speedwaykørere gjorde sporten til folkeeje i midten af 80'erne - med Ole Olsen som holdleder, som det hed, for landsholdet. - Ole og jeg havde jo en form for rivalisering, for jeg var en af de første, der slog ham. Han var en hård kører og prøvede at nedbryde én, når sådan en 17-18-årig knejt, der kørte fra ham, husker Hans Nielsen, der er vokset ud af det nordjyske speedway-epicenter på en mark i Brovst. Kørte mod sin vilje Det var faktisk så grelt, at Hans Nielsen, der i dag stadig er et stort navn i blandt andet Polen, hvor han har en orden, blev presset på cyklen. - Jeg blev faktisk tvunget til at køre en testmatch i Oxford på min hjemmebane, husker Hans Nielsen. Reglerne er nemlig sådan, at hvis du er udtaget, men ikke kører, så bremses eller udelukkes du i flere dage. Dengang var det typisk sådan at hver ny dag i ugen, var der et nyt land, hvor kørerne skulle ræse foran tusindvis af tilskuere; fra England over Danmark og Sverige, til Tyskland og speedway-gale Polen. Og Hans Nielsen havde et vigtigt løb i Tyskland dagen efter testmatchen i Oxford. Men hetzen fra Ole Olsen stoppede dog ikke der. - Han var faktisk så udspekuleret, at han havde sat mig som reserve. Så jeg skulle bare være der, fortæller Hans Nielsen. Det psykisk hårde pres kunne mærkes - ikke kun mentalt, men også på resultatlisterne i dansk speedways guldalder. - Det var ærgerligt, for mig og Erik (Gundersen, red.) havde faktisk et fint forhold, selvom vi var rivaler. Men jo bedre vi blev, jo større rivaler blev vi også. Og da Ole næsten 'overtog' Erik, kom der endnu mere rivalisering, uddyber nordjyden. Det blev først bedret efter Gundersens styrt. Hør Hans Nielsen fortælle om det forfærdelige uheld i 1989, der kostede rivalen Erik Gundersen karrieren og en stor del af førligheden: Medierne delt i to lejre Alle kneb gjaldt. Også for Hans Nielsen, der måtte bruge sine kontakter i pressen, for at hans navn ikke blev tilsværtet. Ole Olsen - og altså protegeen Erik Gundersen - havde nemlig Ekstra Bladet på sin side, mens Hans Nielsen måtte tage til genmæle i B.T.s spalter. Så stor var krigen, der delte både nation og medier. Noget de ikke delte var dog hotel - og det var der en specifik årsag til. Ole Olsen forsøgte nemlig at psyke Hans Nielsen ved at tildele dem hotelværelser af vidt forskellig kvalitet. - Når han gik ud og bestilte forskellige hoteller til VM-finaler, så var det svært at få noget gående sammen. - Selvom vi var de to bedste speedaway-kørere i verden på det tidspunkt, vandt vi jo ikke engang VM i par - fordi der var splid hele vejen igennem, forklarer Hans Nielsen i podcasten. Hvem af dem ville du nødigst møde på et pissoir dengang? - Det værste havde da været en af dem på hver side,  lyder svaret i dag, næsten 40 år senere, trods alt med et grin. Hør Hans Nielsen – Nordjyllands måske største sportsnavn nogensinde – dele dansk sportshistorie, og hvordan en overnatning i et dobbeltværelse med fjenden og rivalen, og en tur på knallert som 10-årig blev skelsættende. Det er i Tredje Halvleg med Brix & Jørgensen, der kan hentes, hvor du henter dine podcast.

Opsummering:
Ole Olsen kørte i flere år hetz og personlig terror på ham, fortæller speedwaylegenden.